Rappiostriimaus

**Rappiostriimaus** (tunnetaan myös nimellä **trash stream** tai Puolassa **patostream**, tarkoittaen "patologinen striimi") on suoratoiston alalaji, jossa juontaja harjoittaa shokeeraavaa, vaarallista, nöyryyttävää tai muuten kiistanalaista toimintaa, usein itsensä tai vieraidensa kustannuksella. Striimejä rahoitetaan yleensä katsojien lahjoituksilla, esimerkiksi DonationAlerts-palvelun kautta, ja ne lähetetään pääasiassa alustoilla kuten YouTube. Toinen tulonlähde striimajille ovat mm. nettikasinoiden sponsorointi. Rappiostriimaus on erityisen suosittua Venäjällä, Ukrainassa ja Puolassa. Ilmiötä on esiintynyt myös Suomessa.

## Historia ja kehitys
Lajin uskotaan syntyneen Venäjällä 2010-luvun alussa, ja sen pioneerina pidetään striimaaja Kirill Zyrjanovia (VJLink). 2020-luvulle mennessä rappiostriimauksesta oli tullut suosittua IVY-maissa, erityisesti sellaisten katsojien keskuudessa, jotka etsivät sensaatiomaista tai äärimmäistä sisältöä. Yksi tunnetuimmista hahmoista on Nikolai Belov, jota kutsutaan "trash-kuninkaaksi" hänen shokeeraavien ja vastuuttomien lähetyksiensä vuoksi.

## Piirteet
Rappiostriimauksen tunnusmerkkejä ovat:
* Lahjoitukset: katsojat antavat rahaa, usein kannustaen yhä äärimmäisempään käytökseen.
* Shokeeraava sisältö: väkivalta, nöyryytys ja fyysinen vahingoittaminen ovat yleisiä teemoja.
* Yhteys "alempiin internet-piireihin": laji liittyy ns. "alempaan internetiin", termin on lanseerannut pelitoimittaja Anton Logvinov viitaten marginaalisiin ja provosoiviin verkkoyhteisöihin.

## Kiistat ja lainsäädäntö
Rappiostriimauksen ympärillä on esiintynyt useita kiistanalaisia tapauksia, joissa on tapahtunut ilkivaltaa, fyysisiä vahinkoja tai jopa kuolemantapauksia lähetyksen aikana. Tapaukset ovat johtaneet rikos- ja hallinnollisiin tutkintoihin.

Venäjän duuma hyväksyi 30. heinäkuuta 2024 lain, joka kieltää rappiostriimauksen vedoten yleiseen turvallisuuteen ja ilmiön yhteiskunnallisesti haitallisiin vaikutuksiin.

Myös Puola on säätänyt lakeja rajoittaakseen rappiostriimausta vuosina 2022 ja 2023.

## Kulttuurinen konteksti
Rappiostriimauksen luonne liittyy "alemman internetin" kulttuuriin, joka koostuu yhteisöistä, jotka jakavat usein transgressiivista ja marginaalista sisältöä. Erityisen tunnettu esimerkki on anonyymi keskustelufoorumi Dvatš, joka toimii ilmiöiden ja keskustelujen keskittymänä.

## Tunnettuja tapauksia
### VJLink
Venäläinen Kirill Zyrjanov, paremmin tunnettu nimellä **VJLink**, oli yksi ilmiön ensimmäisistä ja näkyvimmistä hahmoista. Hänen lähetyksissään nähtiin useita kiistanalaisia tapauksia, kuten alkoholin ja univajeen aiheuttama epileptinen kohtaus suorassa lähetyksessä vuonna 2021. Myöhemmin Zyryanovia vastaan aloitettiin rikostutkinta, kun hän aiheutti vammoja tyttöystävälleen striimin aikana.

### Gobzavr ja Ljudmuryk
Roman Jelisejev, joka tunnetaan nimellä **Gobzavr**, nousi tunnetuksi yhdessä äitinsä Ljudmilan ("Ljudmuryk") kanssa. Heidän lähetyksissään nähtiin toistuvaa alkoholin käyttöä, perheväkivaltaa ja nöyryytystä. Vuonna 2024 Gobzavr tuomittiin kahden vuoden vankeusrangaistukseen pahoinpideltyään äitinsä striimin aikana.

### Reeflay
Stas Rešetnikov, joka tunnetaan nimellä **Reeflay**, sai kansainvälistä huomiota, kun hänen tyttöystävänsä kuoli hypotermiaan kesken hänen suoratoistonsa vuonna 2020. Tapaus johti kuuden vuoden vankeustuomioon.

## Lähteet

## Aiheesta muualla
* Screenshot Media: Trash streaming -alalajin taustat